Бөек Ваһапов варисы

	Актукта туып-үскән Марат ЯРУЛЛИН (фотода) газета укучыларга яхшы таныш дип беләм, чөнки без аның хакта берәр тапкыр язганыбыз бар инде. Марат музыкаль гаиләдә туган – аның әтисе Максут әфәнде, абыйсы Ринат, апасы Гөлнара – барысы да матур җырлый, төрле музыкаль инструментларда уйный. Әниләре Рафия ханым төп киңәшчеләре, рухландырып торучылары. Ә Марат сәхнәдә үскән дисәк тә дөрес булыр. Зур сәхнәгә ул беренче тапкыр ике яшь ярымда чыккан – Түбән Новгородның Кремль концертлар залында татарча җырлаган.	 Мәктәптә укыганда ул мәктәп, район чараларында һәрвакыт актив катнашты, төрле
 зональ, региональ конкурс-фестивальләрнең дипломанты, лауреаты исемнәрен
 яулады. Ун яшендә Ялтада
 “Наследники” Бөтенроссия конкурсында катнашып икенче урынга лаек булган иде, унөч
 яшендә Сочида узган “Роза ветров” халыкара музыкаль конкурста җиңеп чыкты.  Бигрәк яшь булуына карамастан,
 аның казанышлары бик күп. Сәхнәдән гайре бүтән җирдә ул үзен күз алдына да
 китермәгән һәм булачак һөнәрен дә, әлбәттә, шуңа бәйләп сайлаган. Хәзер Марат Мәскәүдә
 Дәүләт мәдәният һәм иҗат университетының режиссерлык факультетында 3 курста
 укый. Укуы белән беррәттән төрле дәрәҗәле музыкаль проектларда уңышлы катнаша.
 2010 елда “Маугли” мюзиклында төп рольләрнең берсен башкарган, 2011 елда
 Эстониядә төшерелгән “После школы” проектында катнашкан (ул күптән түгел генә
 беренче каналда күрсәтелде), Лина Арифуллина куйган “Три колдуньи и Наргиз”
 татар мюзиклында катнашты. Шулай ук музыкаль төркемдә җырлау, клипларда төшү –
 барысына да өлгерә Марат.  Алла Пугачева оештырган “Фактор А” проектында
 катнашып, иң яхшы егерме җырлаучы арасына кергән, чираттагысында да катнашырга җыена.
 Ә хәзер ул бер елга исәпләнгән зур проектта – Уолт Диснейның “Русалочка” әкияте
 буенча куелган мюзиклда катнаша. Анда ул баш геройларның берсе – Флаундерны
 уйный. Бу легендар әкият буенча мюзикл беренче тапкыр 2007 елда Бродвейда
 куелган булган. Мәскәүдә бу мюзикл өчен шәһәр үзәгендәге “Россия” кинотеатрын
 махсус үзгәртеп корганнар, аны “Дисней” компаниясе сәхнәләштергән, ә
 продюсерлары, режиссерлары – чит илләрдән (барлыгы биш илдән). Артистлар барысы
 да безнеке, аларны йөзләгән кеше катнашкан кастингта сайлаганнар. Менә шул
 кастингны Марат уңышлы узган һәм октябрьдә булган премьерада да нәкъ ул
 уйнаган. Бер ел буе әзерләнгән мюзикл зур уңыш белән бара, билетлар берничә ай
 алдан сатылып бетә икән. Мюзиклда бик күп махсус эффектлар кулланыла, йөзләгән
 костюм тегелгән, 150 парик кына, бик күп декорацияләр. Актерлардан да зур
 чыдамлык һәм түземлелек таләп ителә. Мәсәлән, Маратка тамаша барышында биек сәхнәнең
 түшәме астында “очарга” туры килә, төрле каскадер трюкларын да үзе башкара, һәм,
 әлбәттә, үзе җырлый да. “Мин бик кызыксынып катнашам бу проектта. Дөрес, җиңел
 түгел, әмма биредә зур тәҗрибә тупларга, актерлык осталыгын шомартырга мөмкинлекләр
 зур. Репетицияләрдән кайчак хәлдән китеп кайтсаң да, чыгышлар арты булган канәгатьлек
 хисе барысын да оныттыра”, - ди Марат.  Бу тырыш, максатчан, чын мәгънәсендә сәхнәдә үскән
 егетнең бөек артист булуында шик юк. Чулпан Хаматова, Марат Башаров кебек күренекле
 милләттәшләребез белән горурланган кебек, аның белән дә горурланырбыз әле һәм
 бу бит безнең Марат, Актукныкы диярбез. Рәшит Ваһапов кебек бөтен дөньяга
 билгеле булган мәшһүр җырчы туып-үскән авылның талантлары бетмәгән әле, күрәсең,
 аның һавасы да ниндидер аерым, илһамландыра торган. Афәрин, Марат, уңышлар сиңа,
 Актукның данын тагы да бер тапкыр яңгырат.  
	Найлә ЖИҺАНШИНА	
Туган як

	№ 52 | 28.12.2012	


